פעילת שמאל שהפגינה בשבוע שעבר במזרח ירושלים נגד עמותת אלע"ד נקנסה על ידי פקח רשות הטבע והגנים בגלל "הפעלת מגפון". המקרה התרחש ביום חמישי האחרון בעת שנערך כנס שנתי של עמותת אלע"ד, עמותת ימין המנהלת את הגן הלאומי עיר דוד בסילוואן. במחאה על קיומו של האירוע הפגינו קומץ פעילי שמאל מתנועת סולידריות בכניסה לגן הלאומי.
עם תום ההפגנה, כשהמפגינים היו בדרכם לכלי הרכב שלהם, פנו שוטרים שהוצבו במקום לאחת המפגינות, יעל קינן, וביקשו את תעודת הזהות שלה. קינן החזיקה את המגפון במהלך ההפגנה וקראה סיסמאות נגד הכנס. לאחר דין ודברים בין המפגינים לשוטרים, מסר השוטר את תעודת הזהות של קינן לידי פקח רשות הטבע והגנים, שמואל קדושי. אל קדושי הצטרף מנהל מחוז ירושלים ברשות הטבע והגנים, אביתר כהן, וסייע לו בהכנת הדו"ח. כהן, המתגורר בהתנחלות עפרה, שימש בעבר עובד בכיר בעמותת אלע"ד.
בקנס, על סך 365 שקלים, נכתב בסעיף פירוט העברה: "הקמת רעש במגפון בגן הלאומי סביב חומות ירושלים". לטענת כותב הדו"ח, פעילת השמאל הפרה את חוק העזר לגנים הלאומיים - על אף שקינן ושאר המפגינים לא היו בתוך בשטח הגן הלאומי בזמן ההפגנה, אלא ברחוב הראשי של סילוואן, ואדי חילוואה. עם זאת, יש לציין כי האזור שבו הפגינו הפעילים מוגדר כחלק מהגן הלאומי.
באותו זמן שבו נערכה ההפגנה שבה "הקימו הפעילים רעש", ערכה עמותת אלע"ד את הכנס שלה, בהשתתפות מאות אנשים תחת כיפת השמיים ובסיוע מערכת הגברה ורמקולים גדולים שהקולות שהדהדו מהם נשמעו היטב בכל האזור.
"מה שהכי הדהים אותי שהם אפילו לא ניסו להסתיר את הקשר בין המנגנונים השונים", אומרת קינן, "אני חושבת שלמנהל מחוז ירושלים ברשות הטבע והגנים יש דברים יותר חשובים לעשות מאשר לפקח על חתימת דו"ח שכזה. זו דוגמה מובהקת לניצול לרעה של התפקיד". לדבריה, "כל הזמן אמרתי לעצמי איזה מזל שאני פעילה פוליטית יהודייה, לפלסטינים היו מתייחסים הרבה יותר גרוע".
מרשות הטבע והגנים נמסר כי "אביתר כהן הוא מנהל מרחב ירושלים, הכולל את כל השטחים המזרחיים וגם המערביים בואכה עמק הארזים. (מדובר ב) שטח עצום עם פיתוח עצום של שמירת טבע בשנים האחרונות. כל טענה על הזדהות לכאורה עם עמותת אלע"ד היא מופרכת". כן טוענים ברשות כי הטענות הכתובות בדו"ח נכונות.